《三山春宴图歌》
明代·何景明

自有三山镇京口，形势跨绝东南山。江吞海吐互变见，参天峙地何巑岏。

凭风倒影万楼阁，动摇缥缈虚无间。色开岛上金银阙，气接天中龙虎关。

我从唐翁画图见，大夫指点三山宴。仙人骖鸾倏来往，烟鬟雾佩流云霰。

江桃千春一放花，海桑亘古终难变。开图为雁长生词，却讶丹青山水奇。

白浪闪灼金芙蓉，青天静拭青琉璃。蓬莱下用六鳌载，缑岭遥将双凤骑。

地灵生人本非偶，祷尼降岳理亦有。大夫家住三山口，綵衣归来奉翁母，愿言寿比三山久。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。